*****

ΚΑΝΟΝΙΣΜΟΣ (ΕΟΚ) αριθ. 3653/85 ΤΗΣ ΕΠΙΤΡΟΠΗΣ

της 23ης Δεκεμβρίου 1985

περί λεπτομερειών εφαρμογής του καθεστώτος εισαγωγής που εφαρμόζεται κατά το 1986 σε ορισμένες τρίτες χώρες στον τομέα του προβείου και αιγείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3643/85 του Συμβουλίου της 19ης Δεκεμβρίου 1985 σχετικά με το καθεστώς εισαγωγής που εφαρμόζεται σε ορισμένες τρίτες χώρες στον τομέα του προβείου και αιγείου κρέατος από το έτος 1986 (1), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 3658/84 προέβλεψε ότι η είσπραξη της εισφοράς που εφαρμόζεται κατά την εισαγωγή των προϊόντων των διακρίσεων 01.04 Β και 02.01 Α IV του κοινού δασμολογίου, προελεύσεως τρίτων χωρών, εκτός αυτών που συνήψαν με την Κοινότητα συμφωνίες αυτοπεριορισμού, περιορίζεται σε 10 % κατ' αξία εντός του ορίου ορισμένων ποσοτήτων· ότι θεωρείται αρμόζον να καθοριστούν, για κάθε τρίμηνο, οι ποσότητες που δύνανται να εισαχθούν κατά τη διάρκεια της περιόδου που αντιστοιχεί στη διάρκεια ισχύος των πιστοποιητικών εισαγωγής·

ότι το ίδιο αυτό καθεστώς παραμένει ακόμα σε ισχύ μέχρι τις 28 Φεβρουαρίου 1986 όσον αφορά την Ισπανία·

ότι ο κανονισμός (ΕΟΚ) αριθ. 3643/85 προέβλεψε ότι πρέπει να επιτραπούν οι εισαγωγές στα κράτη μέλη, λαμβανομένων υπόψη των παραδοσιακών εμπορικών ρευμάτων· ότι αποβαίνει, επομένως, σκόπιμο να καθοριστεί η μέγιστη ποσότητα για την οποία δύνανται να χορηγηθούν πιστοποιητικά εισαγωγής σε ορισμένα κράτη μέλη·

ότι είναι αναγκαίο να περιοριστούν οι εν λόγω εισαγωγές στις προβλεπόμενες ποσότητες· ότι, κατά συνέπεια, είναι αναγκαία η παρέκκλιση από τον κανονισμό (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2), όπως τροποποιήθηκε τελευταία από τον κανονισμό (ΕΟΚ) αριθ. 1994/84 (3), όσον αφορά τις ποσότητες που θα ήταν δυνατόν να εισαχθούν και, επιπλέον, τις ποσότητες που αναφέρονται στο πιστοποιητικό·

ότι κρίνεται σκόπιμο να προβλεφθεί η διαβίβαση, από τα κράτη μέλη, των πληροφοριών των σχετικών με τις εν λόγω εισαγωγές·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβείου και Αιγείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά τη διάρκεια καθενός από τα τρία πρώτα τρίμηνα κάθε έτους, τα κράτη μέλη προβαίνουν στην έκδοση πιστοποιητικών εισαγωγής, για τα προϊόντα που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 3643/85, εντός του ορίου του ενός τετάρτου των ποσοτήτων, που εκφράζονται σε τόνους ισοδυνάμου βάρους σφαγίου, ανά τρίτη χώρα και ανά κατηγορία, οι οποίες αναφέρονται στο ίδιο άρθρο.

Όσον αφορά την Ισπανία, τα κράτη μέλη προβαίνουν στην έκδοση πιστοποιητικών εισαγωγής, για τα προϊόντα που αναφέρονται στο εν λόγω άρθρο, μέχρι τις 28 Φεβρουαρίου 1986, εντός του ορίου των συνολικών ποσοτήτων που εκφράζεται σε τόνους ισοδυνάμου βάρους σφαγίου, ανά κατηγορία που αναφέρεται στο εν λόγω άρθρο.

2. Κατά τη διάρκεια του τέταρτου τρίμηνου κάθε έτους τα κράτη μέλη προβαίνουν στην έκδοση πιστοποιητικών εισαγωγής, εντός του ορίου του διαθέσιμου υπολοίπου των ποσοτήτων που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 3643/85.

3. Εντούτοις, παρέχεται η άδεια στη Γαλλία και την Ιρλανδία να περιορίσουν ετησίως την έκδοση πιστοποιητικών εισαγωγής στις ποσότητες που εισάγουν κατά παράδοση από τις ενδιαφερόμενες τρίτες χώρες. Η έκδοση πραγματοποιείται κάθε τρίμηνο, σύμφωνα με τις διατάξεις που προβλέπονται στις παραγράφους 1 και 2.

Άρθρο 2

1. Ο κανονισμός (ΕΟΚ) αριθ. 20/82 της Επιτροπής (4) εφαρμόζεται με την επιφύλαξη των ακόλουθων διατάξεων.

2. Η αίτηση ή οι αιτήσεις πιστοποιητικών που κατατίθενται από έναν ενδιαφερόμενο αφορούν μια συνολική ποσότητα, η οποία αντιστοιχεί κατ' ανώτατο όριο στην ποσότητα που καθορίζεται σύμφωνα με το άρθρο 1 για το τρίμηνο κατά τη διάρκεια του οποίου κατατίθεται η αίτηση ή οι αιτήσεις πιστοποιητικών.

3. Οι αιτήσεις πιστοποιητικών εισαγωγής μπορούν να κατατεθούν μόνο κατά τη διάρκεια των δέκα πρώτων ημερών κάθε τριμήνου.

4. Οι αιτήσεις πιστοποιητικών, κατανεμημένες ανά προϊόν και ανά χώρα καταγωγής, διαβιβάζονται από τα κράτη μέλη στην Επιτροπή το αργότερο τη 16η ημέρα κάθε τριμήνου, ώρα 17.00.

5. Πριν από την 26η ημέρα κάθε τριμήνου, η Επιτροπή αποφασίζει κατά προϊόν και κατά χώρα καταγωγής:

α) είτε να εγκρίνει την έκδοση πιστοποιητικών για όλες τις απαιτούμενες ποσότητες·

β) είτε να μειώνει τις αιτούμενες ποσότητες σύμφωνα με ενιαίο ποσοστό, εξαιρέσει των ποσοτήτων που αιτούνται στα κράτη μέλη τα οποία αναφέρονται στο άρθρο 1 παράγραφος 3, και για τα οποία δύναται να καθοριστεί ειδικό ποσοστό ανά κράτος μέλος.

6. Τα πιστοποιητικά εκδίδονται την 30ή ημέρα κάθε τριμήνου.

Άρθρο 3

1. Η αίτηση πιστοποιητικού και το πιστοποιητικό φέρουν στο τετραγωνίδιο 14 τη μνεία της τρίτης χώρας καταγωγής. Για τα προϊόντα που υπάγονται στη διάκριση 01.04 Β του κοινού δασμολογίου, η αίτηση πιστοποιητικού και το πιστοποιητικό φέρουν στα τετραγωνίδια 10 και 11 την ένδειξη του καθαρού βάρους και τον αριθμό των ζώων προς εισαγωγή. Το πιστοποιητικό υποχρεώνει να γίνει η εισαγωγή από τη σημειούμενη χώρα.

2. Το πιστοποιητικό φέρει στο τετραγωνίδιο 20α, μια από τις ακόλουθες ενδείξεις:

- «Importafgiften begraenses til 10 % af toldvaerdien (jf. forordning (EOEF) nr. 3643/85). Licensen er gyldig for (maengde i tal og bogstaver) . . . kg»,

- «Beschraenkung der Abschoepfung auf 10 % des Zollwerts (Anwendung der Verordnung (EWG) Nr. 3643/85). Lizenz gueltig fuer Menge in Zahlen und Buchstaben) . . . kg»,

- «Εισφορά περιορισμένη στο 10 % της δασμολογητέας αξίας (εφαρμογή του κανονισμού (ΕΟΚ) αριθ. 3643/85), Πιστοποιητικό έγκυρο για (ποσότητα αριθμητικώς και ολογράφως) . . . kg»,

- «Levy limited to 10 % of the customs value (application of Regulation (EEC) No 3643/85). Licence valid for (quantity in figures and words) . . . kg»,

- «Prelevement limite a 10 % de la valeur en douane (application du reglement (CEE) no 3643/85). Certificat valable pour (quantites en chiffres et en lettres) . . . kg»,

- «Prelievo limitato al 10 % del valore in dogana (applicazione del regolamento (CEE) n. 3643/85). Titolo valido per (quantita in cifre e lettere) . . . kg»,

- Heffing beperkt tot 10 % van de douanewaarde (toepassing van Verordening (EEG) nr. 3643/85). Certificaat geldig voor (hoeveelheid in cijfers en in letters) . . . kg».

Κατά παρέκκλιση από το άρθρο 8 παράγραφος 4 του κανονισμού (ΕΟΚ) αριθ. 3183/80, μόνο η ποσότητα που αναφέρεται στο τετραγωνίδιο 20α του πιστοποιητικού εισαγωγής δύναται να τεθεί σε ελεύθερη κυκλοφορία· ο αριθμός «0» εγγράφεται, προς το σκοπό αυτό, στο τετραγωνίδιο 22 του εν λόγω κανονισμού.

Άρθρο 4

Τα κράτη μέλη ανακοινώνουν στην Επιτροπή με τηλέτυπο, το αργότερο τη 15η ημέρα από την έκδοση του πιστοποιητικού, τις ποσότητες κατά προϊόν και καταγωγή για τις οποίες εξεδόθησαν πιστοποιητικά εισαγωγής στο πλαίσιο του παρόντος κανονισμού.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Δεκεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) Βλέπε σ. 2 της παρούσας Επίσημης Εφημερίδας.

(2) ΕΕ αριθ. L 338 της 13. 12. 1980, σ. 1.

(3) ΕΕ αριθ. L 186 της 13. 7. 1984, σ. 17.

(4) ΕΕ αριθ. L 3 της 7. 1. 1982, σ. 26.